**ŠKOLSKI PREVENTIVNI PROGRAM**

Škola je dužna izraditi program prevencije zlouporabe droga i program mjera za prevenciju nasilja i povećanje sigurnosti u školi odn. prevenciju nasilja prema djeci i među djecom. Ova društveno neprihvatljiva ponašanja posljedica su djelovanja brojnih negativnih faktora koji su u međusobnoj interakciji i koji ugrožavaju psihosocijalni razvoj djeteta. Što je veći broj nepovoljnih faktora koji djeluju na dijete tijekom njegova odrastanja i što je dulje njihovo djelovanje, rizik od razvijanja osobno i društveno štetnih oblika ponašanja je veći. Prevencija, općenito, ima tri razine: univerzalnu, selektivnu i indiciranu. Cilj preventivnog programa je podizanje kvalitete odgojno-obrazovnog rada s učenicima, u školi i kod kuće, kako bi se kod njih potakao razvoj samopouzdanja i samopoštovanja, usvajanje prihvatljivih stavova i ponašanja, te razvoj poželjnih osobina ličnosti, što će im omogućiti odgovorno donošenje odluka u različitim problemskim situacijama. Time se smanjuje rizik razvoja društveno neprihvatljivih ponašanja, kao što su konzumiranje sredstava ovisnosti i nasilna ponašanja. Ovaj cilj može se ostvariti kroz različite aktivnosti usmjerene prema učenicima i njihovim roditeljima koje su međusobno povezane i prožimaju se. Najveći dio oba programa čine opće mjere koje su im zajedničke, pa nema smisla raditi dva zasebna programa. Teme nasilja i ovisnosti obrađuju se na različitim uzrastima u okviru nastave pojedinih predmeta s ciljem usvajanja prihvatljivih stavova i razvijanja sposobnosti kritičkog razmišljanja o poticajima na štetna ponašanja. Te teme definirane su nastavnim planom i programom, pa nema potrebe obuhvaćati ih još jednom posebnim programom izrađenim na razini škole. Stoga ovaj Školski preventivni program ističe i objedinjuje nekoliko programa i projekata koji imaju za cilj stvaranje odgojno-obrazovnog okruženja za učenike koje će im omogućiti zdrav razvoj ličnosti koja će znati donositi odgovorne odluke i odgovorno se ponašati, a koje su specifične za našu školu. Navedeni programi i projekti opisani su u školskom kurikulumu:

1. Jačanje roditeljskih kompetencija
2. Razvijanje socioemocionalnih kompetencija učenika
3. Prevencija zlostavljanja djece i adolescenata